Onsdag faldt der dom ved Retten i Hjørring i en sag, hvor en 16-årig dreng var tiltalt for at have voldtaget en mindreårig dreng ved andet seksuelt forhold end samleje i omklædningsrummet i en svømmehal, samt et forsøg på det samme. Derudover var han tiltalt for at have taget billeder af børnepornografisk karakter i omklædningsrummet og videresendt disse billeder samt besiddelse af børneporno. Dommen lød på halvandet års betinget fængsel med 250 timers samfundstjeneste. Derudover er han blevet henvist til Ungdomskriminalitetsnævnet, oplyser anklager Mette Bendix. Den 16-årige blev dømt for alle forhold, men blev dog kun kendt delvist skyldig i andet forhold. Her var drengen anklaget for forsøg på voldtægt ved andet seksuelt forhold end samleje, men blev dømt for blufærdighedskrænkelse. Der har været nedlagt navne- og referatforbud i sagen og derfor kan offentligheden ikke få at vide, hvad der er blevet sagt i retten, herunder den nu dømtes forklaring samt, hvor overgrebene har fundet sted. Den dømtes overgreb og krænkelser er sket i perioden fra januar til september 2020. På daværende tidspunkt var drengen 15 år gammel. Anklager Mette Bendix vurderer, at hans unge alder har haft indflydelse på straffen, idet der er tale om en betinget dom og ikke ubetinget fængsel. Den dømte har desuden fået forbud mod at komme i visse svømmehaller, som Mette Bendix formulerer det, da hun ikke vil nævne kommune(r), da det kan pege pilen i retning af, hvor overgrebene har fundet sted. Den dømte har udbedt sig betænkningstid i forhold til en eventuel anke af dommen.

Referat:
Den 16-årige dreng blev idømt halvandet års betinget fængsel og 250 timers samfundstjeneste.